PREDKLADACIA  SPRÁVA

Na základe Plánu práce vlády Slovenskej republiky na rok 2003 predkladá Ministerstvo práce, sociálnych vecí a rodiny Slovenskej republiky, Ministerstvo financií Slovenskej republiky a Úrad pre štátnu službu na rokovanie vlády Slovenskej republiky materiál „Stratégia reformy zamestnávania vo verejnom sektore“ (ďalej len „stratégia“). 
Materiál sa predkladá z dôvodu potreby reformy zamestnávania vo verejnom sektore v oblasti štátnej služby, verejnej služby a štátnych služieb silových zložiek v zmysle napĺňania programového vyhlásenia vlády SR, v ktorom sa uvádza, že „vláda SR považuje štíhlejší, funkčnejší a menej finančne náročný verejný sektor za nevyhnutnú podmienku úspešnej správy vecí verejných“. 
Reformné kroky v oblasti verejnej a štátnej služby budú vychádzať z nasledovných princípov uvedených v programovom vyhlásení vlády SR:
•	princíp apolitického, nestranného a kvalitného výkonu svojho povolania by sa mal rozšíriť zo štátnej služby aj do viacerých oblastí verejnej služby,
•	v prioritných oblastiach verejného záujmu musí byť verejný sektor schopný konkurovať súkromnému sektoru pri získavaní a udržaní kvalitných ľudských zdrojov,
•	zosúladenie rôznych predpisov upravujúcich zamestnanie vo verejnom sektore tak, aby sa minimalizovali osobitné privilégiá či výhody jednotlivých skupín zamestnancov.

Cieľom stratégie je prispieť zmenou v oblasti pracovnoprávnych vzťahov k verejnému sektoru, ktorý bude:
•	konkurencieschopný a kvalitný,
•	pružne reagujúci na meniace sa prostredie,
•	nestranný a požívajúci dôveru občanov.

Jedným zo základných cieľov pripravovanej reformy verejného sektora by mala byť konkurencieschopnosť verejného sektora vo vrcholových oblastiach. Ide predovšetkým o výkon štátnej služby na ústredných orgánoch štátnej správy, kde odmeňovanie štátnych zamestnancov vykonávajúcich koncepčnú činnosť a tvorbu štátnej politiky je nízke v porovnaní s odmeňovaním zamestnancov v súkromnom sektore. Nedostatočné finančné ohodnotenie v tejto oblasti je priamo úmerné nedostatočnému záujmu kvalifikovaných a schopných ľudí pracovať v štátnej správe.
Ďalším cieľom pripravovanej reformy verejného sektora by mala byť pružnosť verejného sektora v reflektivite na meniace sa trendy, v súčasnosti predovšetkým na trendy vo vzťahu k blížiacemu sa vstupu Slovenskej republiky do Európskej únie.
Nie menej dôležitým cieľom je aj zabezepečenie kvality verejného sektora, ktorý bude budovať dôveru občanov. Z toho dôvodu je nevyhnutné vychádzať z nestrannosti a depolitizácie verejného sektora, čím sa podporí zlepšenie kvality výkonu vo verejnom sektore.

Cieľom navrhovanej stratégie je ďalej zabezpečiť konanie štátneho zamestnanca a zamestnanca vykonávajúceho verejnú službu vo verejnom záujme, ako aj konanie voči štátnemu zamestnancovi a zamestnancovi vykonávajúcemu verejnú službu s cieľom zachovať verejný záujem. 
Navrhovaná stratégia je zároveň zameraná na reformu v oblasti manažmentu ľudských zdrojov (prijímanie, hodnotenie, prepúšťanie, mobilita), v oblasti vzdelávania a odmeňovania štátnych zamestnancov a zamestnancov vykonávajúcich verejnú službu.

Predkladaný materiál predstavuje základné koncepčné piliere reformy v oblasti štátnej služby, verejnej služby a štátnych služieb silových zložiek. Detaily jej realizácie budú predmetom ďalších odborných diskusií pri úprave doterajších právnych predpisov ako i pri tvorbe nových právnych predpisov vyplývajúcich zo stratégie.

Obsah návrhu stratégie:

	Navrhovaná Stratégia reformy zamestnávania vo verejnom sektore obsahuje:
I.	Úvod
II.	Stručné zhrnutie najvýznamnejších problémov
III.	Princípy riešenia a oblasti navrhovaných krokov
IV.	Návrhy riešenia ochrany verejného záujmu pri výkone práce vo verejnom záujme
V.	Návrhy na právnu úpravu zákona o štátnej službe
VI.	Návrhy na úpravu zákona o verejnej službe
1.	Rovnováha medzi apolitickou štátnou službou a zodpovednosťou voči predstaveným služobných úradov
2.	Manažment ľudských zdrojov – zosúladenie právnych noriem zákona o štátnej službe s právnymi normami zákonníka práce
2.1. Kvalifikačná skúška
2.2. Funkčná mobilita
2.3. Fyzická mobilita a riešenie problému bývania
2.4. Trvalé preloženie v orgánoch ústrednej štátnej správy
3.	Odmeňovanie štátnych zamestnancov
3.1. Platové triedy
3.2. Platové stupne a služobné hodnotenie štátnych zamestnancov
3.3. Osobný príplatok
3.4. Príplatok za riadenie
3.5. Úprava 13. a 14. platu
3.6. Odchodné a príplatok za štátnu službu k dôchodku
4.	Nominovaná štátna služba
5.	Technické zmeny
6.	Prechod súčasných štátnych  zamestnancov  do nového systému
VII. Možnosti úpravy zamestnávania v  štátnych službách silových zložiek
VIII.	Návrhy na prideľovanie finančných prostriedkov v štátnej správe na odmeňovanie zamestnancov štátnej správy
IX.	Investície do rozvoja ľudských zdrojov vo verejnom sektore
X. Časový harmonogram plnenia úloh

Očakávaný dosah nových právnych úprav vyplývajúcich z návrhu stratégie na štátny rozpočet a na rozpočty vyšších územných celkov:

	Návrh zákona o odmeňovaní niektorých zamestnancov pri výkone verejnej služby, návrh zákona o ochrane verejného záujmu pri výkone práce vo verejnom záujme a analýza možností úpravy podmienok zamestnávania v štátnych službách silových zložiek nezakladajú zvýšenie nárokov na finančné prostriedky zo štátneho rozpočtu. Návrhy na právnu úpravu zákona o štátnej službe budú pri príprave novely konkretizované tak, aby nezakladali zvýšenie nárokov na finančné prostriedky zo štátneho rozpočtu na rok 2004 v porovnaní s východiskami predloženými Ministerstvom financií Slovenskej republiky. Konkretizácia bude prebiehať v úzkej spolupráci s Ministerstvom financií SR, ktoré bude z týchto dôvodov spolugestorom novely. 

Informácia o pripomienkovom konaní:

Návrh Stratégie reformy zamestnávania vo verejnom sektore bol zaslaný na medzirezortné pripomienkové konanie všetkým subjektom, ktorým je podľa Legislatívnych pravidiel vlády SR predkladateľ povinný zaslať návrh stratégie na zaujatie stanoviska. 
V rámci medzirezortného pripomienkového konania bolo oslovených 36 subjektov, 30 subjektov zaslalo odpoveď, z ktorých 5 subjektov nemalo pripomienky. 133 pripomienok bolo vyhodnotených, z toho 64 pripomienok bolo akceptovaných, 69 neakceptovaných.  
	V rámci ministerských rozporových konaní s pripomienkujúcimi subjektami, ktoré predložili zásadné pripomienky boli rozpory odstránené s výnimkou zásadných pripomienok Konfederácie odborových zväzov Slovenskej republiky a Odborového zväzu pracovníkov školstva a vedy na Slovensku, ktoré zásadne nesúhlasili s návrhom stratégie ako celku. 
	
Materiál bol prerokovaný v Rade hospodárskej a sociálnej dohody 21. mája 2003 a 30. mája 2003. Rada nedospela k dohode z dôvodu nesúhlasného stanoviska Konfederácie odborových zväzov Slovenskej republiky. Asociácia zamestnávateľských zväzov a združení Slovenskej republiky po zapracovaní pripomienok odporučila materiál schváliť.